Op ‘n tog terug in die verlede in 2006 in Angola het die Chinese met mag en mening die paaie, of wat daarvan oor was, met ‘n spoed begin herbou. Dit was dan ook daar wat ek bakkies wat soos ouerige Isuzu’s gelyk het, teëgekom het. By nadere inspeksie, en ‘n navraag by die Chinese werkers, was die antwoord toe gekry; die bakkies het “Sailor” geheet! En dit was die enigste bakkies wat die Chinese werkers destyds daar gebruik het.
Intussen het dinge rondom die wêreld baie verander en die Chinese het ook hier te lande hulle opwagting op groot skaal gemaak. Behalwe die gewone handelsware in die winkels, elektroniese dinge en klere in Woolworths, het die motortoneel, maar veral die bakkiebedryf, ook by ons radikaal verander.
Op die oog af is die bakkie vol in die kol met sy stilering, hy lyk modern, hy sit gemaklik, al die jongste elektroniese toerusting waar sonder die jongklomp nie kan klaarkom nie, is daar – die blou tand, die “aux” sok vir musiek op ‘n stokkie en dié klas van dinge. Dit saam met leersitplekke, elektroniese klimaatbeheer, volkome verstelbare stuurwiel en knoppies op die stuurwiel om die klank en ander stelsels te beheer. So ook lugsakke vir ekstra veiligheid as dinge sou verkeerd gaan.
(ABS-remme met elektroniese remversrpreiding is standaardtoerusting). Jy kan jou misgis deur te dink dat jy in ‘n duur Duitse motor sit as jy jou gedagtes effens laat gaan. Soos hulle sê; die GWM Steed is sag op die oog, maar dis natuurlik ‘n persoonlike waarneming en ander mag verskil.
Maar hoe ry hy? Hoe harder ‘n bakkie geveer is, hoe meer doeltreffend is hy as ‘n vragdraer. Maar as daar net passasiers in is en die laaibak is sonder vrag? Om dit sag te stel; die vering is hard! Aangesien die toetsmodel die 4X2 dubbelkajuit was, raak die ritvermoë vir die passasiers nogal belangrik. Wat het hulle te sê gehad? ‘n Passasier wat eers agter gesit het, en daarna voor gesit het, het die opmerking gemaak dat die rit vóór in die bakkie minder stamperig is as tussen die twee aste agter. Ek glo hom. As die teerpad glad is, ry die Steed soos ‘n droom. Maar op slegte teerpad is dit ‘n perd van ‘n ander kleur. Dit geld waarskynlik ook vir grondpaaie; hoe gladder die oppervlakte is, hoe beter. Ons glo egter dat indien daar werklik ‘n aansienlike vrag op die bak was, die rit baie meer verfynd sou wees.